****

**27 сәуір-3 мамыр, Жұма, 2012 жыл**

**№ 17 (3285)**

**Қазақ қаламындағы пейзаж**



**Табиғаттың сұлулығын ұлтқа бөле алмаймыз. Алайда, оны әр ұлт өзінің таным түсінігіне қарай ерекше қабылдап, болмыс-бітіміне сай әдемілеп суреттейді. «Сексен көл Көкшетаудың саясында, Әрқайсы алтын кесе аясында». Бұл Сәкен Сейфуллиннің әйгілі поэмасынан алынған, көлдің орналасуын қазақы ұғыммен жеткізген бір ғана мысал. ХІХ-ХХ ғасырда өмір сүрген қазақ қаламгерлерінде мұндай мысалдар сан алуан. Ал кейінгі жылдары қазақ жазушыларының шығармаларында пейзаж қалай көрініп жүр. Осы жайында әдебиетші қауымға сауал жолдадық...**  
1. Біз өзімізді табиғатқа етене жақын халық деп есептейміз. Табиғаттың суретін сөзбен салған қаламгерлеріміз де аз емес. Өмір сүру салтымыз басқа арнаға бұрылғалы бері біз табиғатты шынайы сезінуден, оған сүйсінуден жырақтап кеткен секілдіміз. Сіздіңше, кейінгі қаламгерлеріміз табиғатты қаншалықты сезініп, қаншалықты суреттей алып жүр?   
2. Қаламгердің табиғатты шебер суреттеуі оның оқырмандарының да табиғатқа деген сүйіспеншілігін оятары хақ. Бұл тұрғыда қаламгерлеріміздің оқырманды табиғат сұлулығына тамсандырған қандай шығармаларын атар едіңіз?  
  
**Жолдасбек Мәмбетов,   
әл-Фараби атындағы ҚазҰУ-дың доценті**  
1. Шығармашылық өнерден пейзаж­дың тыс қалуы, расында да, соңғы жылдардағы шығармаларда айқын байқалады. Оның басты себептерін заман ыңғайына сәйкес кеңқұлашты эпикалық жанрдың көлемі жағынан қысқарып кетуімен де байланыс­тыруға болатын сияқты. Бұл құбылысты шетелдік ғалымдар өткен ғасырдың жет­пі­сінші жылдары-ақ байқаған. Бұның себебін ғы­лыми-техникалық прогреспен байланыс­тыр­ған болатын. Яғни, ғылым қаншалықты дамып, адам өмірі жеңілдеген сайын уақыт та тапшы бола түседі екен. Сондықтан ХІХ-ХХ ғасырлардағыдай көлемді романдарды оқып жүрген ұрпақты кездестіру қиын. Мысалы, қазіргі жастар кітап оқуды уақытты босқа өткізу деп қабылдайды. Олар тек асығыс-үсігіс, үзіп-жұлып, атүсті қарап шы­ға­ды. Өйткені, басқа ақпараттар тасқыны олардың жайланып кітап оқуы­на мұрша бере­тін емес. Мәселен, оқырман ұшаққа мінерде сатып алған газеттегі бір әңгімені ұшақта отырған бір екі сағат мөлшерінде оқып шығып, түс­­­кенде тастап жүре береді. Сондықтан қаламгердің де соған қарай ың­ғай­ла­нуына тура келеді. Қысқа, нақты, тез жазылған шығармалар ғана оқылады. Кө­лем­ді туындыны тек арнайы мамандар мысалы, филологтар, журналистер тағы да басқа қажетсінген адамдар ғана оқуы мүм­кін. Ғылыми-техникалық прогресс ілгерілеген сайын адамдар табиғат­тан алыстап барады. Та­биғатты көріп, тамашалау түгілі, оқуға уақыт тапшы болатын кезеңге келдік. Бірақ бұған жазушыларды кінәлай ал­маймыз. Олар тек сұранысқа жауап берушілер ғана. Меніңше, көркем шы­ғармада табиғат суретін жасайық дегенменен өмір, тіршілік ағымы оған мүмкіндік берер емес.   
2. Әрине, қазір көркем шығармаларды оқып жүрміз. Біз олардың барлығын пост­мо­дернистік бағыттағы жазушылар дейміз. Бірақ ол постмодернист па, модернист па, әлде баяғы реалист па оны талдап нақты жауап беріп жатқандар өте сирек. Мысалы, постмодернизм туралы марқұм Бақытжан Майтанов біраз тал­даулар жасап, газеттерге жариялап жүрді. Ол кісінің көзі кеткен соң талдау саябырлап қалды. Дидар Амантай, Лира Қоныс, Аягүл Мантаева сынды жас қаламгерлердің әңгімесін оқып отырсаңыз бір-екі беттен аспайды...   
Біздің факультетке Санкт-Петербургтен келген профессорлар жазушы өзі жазатын оқиғаны тәптіштеп суреттеуі міндетті емес, бір құбылысты көріп алып өзіне керек жерін ғана алып, ойын жеткізсе жетіп жатыр дейді. Постмодернистік бағытқа нақты берілген анықтама жоқ. Оны анықтау мүмкін де емес. Осы уақытқа дейін біз реалис­тік бағытта жазып келдік. Ал қазір біз шетелдік жазушылардан тыс қала алмаймыз. Сондықтан да Жапонияда, Еуропада, Англияда жазылып жатқан шығар­малар­дың болмыс-бітімі бірте-бірте бізге де еніп келеді.